Formazion: Lis basis
Come dirigjent de scuadre tu decidis cemût che la scuadre e à di zuiâ e la formazion di doprâ. prime di ogni partide tu âs di cjapâ lis tôs decisions - i ordins pe partide - doprant la schede che si cjate te liste de partidis. i ordins a àn di sedi dâts almancul 20 minûts prime che la partide e scomencedi, ma visiti che l'orloi dal arbitri al podarès segnâ une ore diferente dal to, duncje cîr di evitâ di fâ la formazion al ultin minût.
Tu puedis ancje sielzi une "formazion standard" (tal racomandin come precauzion). Chest al vûl dîsi che Hattrick al cjaparâ cheste formazion pe partidis futuris ma tu puedis simpri modificâ i ordins a seconde de circostancis.
Formazion di partence e sostituzions
Par ogni partide tu sielzis i undis di partence, i sostitûts, il tiradôr di tîrs plaçâts e il cjapitani. Tal modul dai ordins tu strissinis i zuiadôrs te posizion che tu vuelis.
Se un dai tiei zuiadôrs si infortune, il sostitût par chê posizion al jentre in zûc. Se par une pozion no tu âs nissun sostitût, o se ancje il sostitût si infortune, al vignarà sielt un altri sostitût in automatic.
Se no tu âs un sostitût tu continuis a zuiâ cun 10 zuiadôrs. Se no tu pedis fâ altris sostituzions e il portîr si infortune (o se no tu âs metût nissun in puarte), un zuiadôr di moviment si sposte in chê posizion.
Tu puedis ancje programâ sostituzions condizionâls. Viôt il cjapitul de sostituzions par plui informazions.
Partidis vintis a taulin
Visiti che tu âs di scomençâ la partide dal campionât o de cope cun al mancul 9 zuiadôrs par evitâ di pierdi su la cjarte, e par no pierdi completementri l'alenament de specifiche partide.
Se no tu rivis a meti adun almancul 9 zuiadôrs ta une partide no competitive o des zovanîls, alore i fantats dal puest a cjaparan il puest de tô scuadre. A diference des partidis competitivis, chest nol varà un impat negatîf sul alenament dai zuiadôrs che e àn zuiât tal campionât in chê setemane.
Sielzi la formazion
Tu puedis zuiâ cun cualsisei formazion che si pues creâ te interface; la pagjine dai alenaments e à la liste complete des formazions.
Ten di ments che cuant che plui zuiadôrs a ocupin une posizion centrâl (difensôr centrâl, centricjampist o atacant), no contribuissin al 100% aes valutazions de scuadre. Cheste pierdite di contribût e je plui grande se i zuiadôrs a son trê impen di doi. La logjiche daûr chest e je che cuant che plui zuiadôrs a zuin te stesse aree, a fasin afidament un su l'altri e no doprin al massim lis lôr capacitâts.
In curt, un zuiadôr intune posizion centrâl al contribuìs al 100%. Doprâ doi zuiadôrs al vûl disi pierdi un pôc di contribût (par ducj e doi i zuiadôrs), e doprâ trê zuiadôrs al vûl disi che si piert ancjemò plui contribût (di bande di ducj e trê). Cheste pierdite e influìs su dutis lis abilitâts dai zuiadôrs.
La cuantitât de pierdite di contribût e je plui grande pai centricjampiscj che no pai atacants, e plui grande pai atacants che no pai difensôrs. Plui precisementri, la pierdite pai centricjampiscj centrâi e je cirche il dopli di chê dai difensôrs, pai atacants e je su par ju a mieze strade di chescj doi.
Tatichis e ande de scuadre
Tal modul pe formazion tu puedis viodi ancje lis tatichis (se ind è) e la ande de scuadre pe partide in cuestion. I tips di tatiche a son descrits tal cjapitul Partide: Tatichis e la ande de scuadre e je spiegade tal cjapitul de psicologjie.
Marcjadure a om
Cun la marcjadure a om tu dâs istruzions a un to zuiadôr di seguî e neutralizâ un zuiadôr clâf de scuadre aversarie. La marcjadure a om no je cence risi, doprile cun cautele - ma cun zuiadôr just e tal moment just, e pues sedi une maniere eficiente par cambiâ la sorte de partide.
Il principi al è che tu dâs istruzions a un dai tiei zuiadôrs di seguî come une ombre e ostacolâ un zuiadôrs specific de scuadre aversarie. Se il zuiadôr aversari al è in cjamp, chest ordin al partis daspò 5 minûts e il to zuiadôr al judarà tant di mancul dal solit tes valutazions de tô scuadre. Tal specific, il to zuiadôr al judarù il 50% di mancul se l'aversari al è dongje e 65% di mancul se l'aversari al è plui lontan. Il vantaç par te al è che, se la marcadure e je ben fate, ancje il contribût dal zuiadôr aversari al diminuirà. Chest al dipent di trop brao che al è il to zuiadôr a marcjâ. Il truc al è capî in cualis situazions la marcjadure e pues judâ e ta cualis no.
Un zuiadôr che al à vût istruzion di marcjâ a om nol pues vê altris istruzions: chest al vûl dîsi che dâ ordin di marcjâ a om al scancele cualsisedi altri ordin za dât sul là ofensîf, difensîf, viers la fasse e viers il mieç.
Tu puedis dâ dome un ordin di marcjadure a om par partide a un cualsisedi dai tiei difensôrs, tiercins o centricjampiscj centrâi, cuintri un atacant, une ale o un centricjampist centrâl de scuadre aversarie. Se il zuiadôr bersai nol zuie o se al zuie intune posizion no marcjabile, l'ordin al vâ a vueit, ma il tô zuiadôr al varà in ogni câs une penalitât dal 10% dal so contribût. Dut câs, un ordin di marcjadure che nol partìs subite al podarès partî plui indevant te partide, se il bersai al vês di jentrâ in cjamp o cjatasi intune posizion marcjabile.
Tant che l'ordin di marcjadure a om al è in vore, un zuiadôr nol judarà cun lis sôs abilitâts te tatichis di scuadre (come Pressing o cuintripît). Invezit al judarà cun la sôs abilitâts se l'ordin di marcjadure a om nol è atîf, ma dome dopo che la penalitât dal 10% menzonade disore e je cjapade in considerazion.
La abilitât difese e je la plui impuartante pal to marcjadôr a om. E ven confrontate cun la abilitât plui alte dal zuiadôr aversari sielt. Il confront al decît trop aslte che sarà la penalitât pal zuiadôr marcjât. I zuiadôrs Potents a cjapin un bonus alt (10%) ae lôr abilitât in difese pal calcul de marcjadure a om, e zuiadôrs cence specialitât un bonus plui bas (5%). Pai zuiadôrs bersai de marcjadure, la specialitât tecnic e darà une penalitât (-8%) ae abilitât plui alte pal calcul de marcjadure, invezit i zuiadôrs imprevedibii e cjapin un bonus (+8%). La forme, resistence, mistîr, la fedeltât, i zuiadôrs de zovanîls e la salût a son impuartants sie pal marcjadôr che pal zuiadôr bersai. Ten di ments che ducj chescj bonus e malus pe specialitât e vegnin doprâts dome pe marcjadure a om e no àn efiets pe valutazions.
Ogni penalitât pal zuiadôr che al marcje e influîs su lis sôs abilitâts, a part Paradis e Tîrs plaçâts. Lis penalitâts pal zuiadôr bersai de marcjadure a lassin fûr Difese.
Ordins individuâi
Tu puedis dâ ordins individuâi a ducj i zuiadôrs in cjamp. Par esempli tu puedis ordenâ a un centricjampist centrâl di zuiâ "difensîf".
Chest al vûl dîsi che al è ancjemò un centricjampist centrâl, ma si concentrarà plui dal normâl te fase difensive, e mancul tal atac. A son cuatri tips di ordins individuâi, viôt cheste (link)tabele(/link) par plui detais su dutis lis posizions. Cun di plui, tu puedis dîsi a un zuiadôr di marcjâ a om il zuiadôr plui brao te scuadre aversarie. Plui informazions te sezion dedicate ae Marcjadure a Om.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn